b'\n_START_ARTICLE_\nKoloman I. Asen\n_START_SECTION_\nOtro\xc5\xa1tvo\n_START_PARAGRAPH_\nBil je sin Ivana Asena II. Bolgarskega in Ane Marije Ogrske. Po materini smrti (pred 1237) se je njegov ovdoveli o\xc4\x8de poro\xc4\x8dil z Ireno Komneno Dukaino, h\xc4\x8derko epirskega despota Teodorja Komnena Dukasa.  V prvi polovici leta 1241 je Kolomanu umrl tudi o\xc4\x8de.\n_START_SECTION_\nVladanje\n_START_PARAGRAPH_\nO\xc4\x8deta je nasledil leta 1241, star komaj sedem let. V naslednjih letih so Bolgarijo napadli Mongoli in ji vsilili pla\xc4\x8devanje letnega davka. Umrl je leta 1246, domnevno zastrupljen. O tem, kdo je vladal v imenu mladoletnega carja, ne poro\xc4\x8da noben vir. Zgodovinar Alexandru Madgearu domneva, da je to bil najverjetneje Aleksander, brat Ivana Asena II. Drugi godovinarji domnevajo, da je bil ustanovljen  regentski svet pod vodstvom patriarha Joakima I. Bolgarija, Latinsko cesarstvo in Nikejsko cesarstvo so kmalu po Kolomanovem prihodu na prestol podpisale dveletno premirje. _NEWLINE_Kolomanova sodobnika, klerika Rogerij in naddiakon Toma\xc5\xbe, omenjata, da je marca 1242 Bolgarijo napadel Ogedejev sin Kadan.Toma\xc5\xbe omenja tudi to, da sta Kadan in Batu kan "sklenila, da bosta v Bolgariji zdru\xc5\xbeila svoje voja\xc5\xa1ke sile". Ve\xc4\x8d kot \xc5\xa1estdeset let kasneje tudi perzijski zgodovinar Ra\xc5\xa1id al-Din Hamadani poro\xc4\x8da, da je "po ostrih borbah" Kasan osvojil dve mesti v Ulakutu ali Bolgariji. Arheolo\xc5\xa1ke najdbe ka\xc5\xbeejo, da bilo med mongolsko invazijo uni\xc4\x8denih najmanj dvanajst bolgarskih trdnjav, med njimi tudi Trnovo, Preslav in Isaccea. Mongoli Bolgarije niso okupirali, prisilili pa so jo na pla\xc4\x8devanje letnega davka. Pape\xc5\xbe Inocenc IV. je leta 1245 sklical Prvi lyonski koncil, na katerem naj bi ustanovili koalicijo proti Mongolom. Kolomana je pozval, naj Bolgarsko pravoslavno cerkev pripelje v polno ob\xc4\x8destvo Svetega sede\xc5\xbea in v Lyon po\xc5\xa1lje svoje delegate. _NEWLINE_Koloman je umrl avgusta ali septembra 1246, star komaj dvanajst let. Njegov sodobnik, bizantinski zgodovinar Jurij Akropolit, je zapisal, da so njegovo smrt spremljale protislovne govorice. Nekateri so trdili, da je umrl zaradi bolezni, drugi pa, da so ga na\xc4\x8drtno umorili. Leta 1246 je umrl tudi patriarh Visarion. Po  Madgearujevem mnenju njuna smrt ni bila naklju\xc4\x8dna. Oba naj bi umorili nasprotniki zdru\xc5\xbeitve Bolgarske cerkve s katoli\xc5\xa1ko Cerkvijo. _NEWLINE_V listini iz 14. stoletja je podatek, da je Koloman vladal tudi v Moldaviji. Za listino se je izkazalo, da je kasnej\xc5\xa1i ponaredek. Severna meja Bolgarije ni nikoli segala preko  spodnje Donave.\n_START_SECTION_\nPo\xc4\x8dastitev\n_START_PARAGRAPH_\nPo carju Kolomanu I. Bolgarskem se imenuje otok Kaliman na  Antarktiki.'